Kind verdrink in uitgrawingsterreinDie uitgrawingsterrein waar die kinders gaan swem het. (Foto: ER24) ’n Jong seun (12) is dood nadat hy en maats Sondag in ’n uitgrawingsterrein vol water buite Evander in Mpumalanga gaan swem het. Dié uitgrawingsterrein was weens die onlangse swaar reën in die omgewing met water gevul. Ross Campbell, woordvoerder van ER24, sê in ’n verklaring die plaaslike polisie het die nooddienste omstreeks 17:55 na die toneel ontbied. Die seun se ouers was met hul aankoms reeds op die toneel. Volgens Campbell het die kind in die moeilikheid beland waarna sy maats gehardloop het om hulp te ontbied. Die seun se liggaam is met behulp van duikers uit die water gebring waarna nooddienste hom op die toneel dood verklaar het.